# ACTA DE LA SESSIÓ ORDINÀRIA CELEBRADA PER L’AJUNTAMENT PLE EN DATA 30 DE JUNY DE DOS MIL CATORZE.

**Identificació de la sessió**

Caràcter: Ordinari

Data: 30 d’abril de 2014

Lloc: Sala d’Actes de l’Ajuntament de Fontcoberta

Hora. Les 21’30h.

**Assistents:**

Alcalde: Sr. Joan Estarriola i Vilardell

Regidors:

* Sra. Pilar Busquets i Barceló

- Sr. Carles Pedrola Carreras

- Sr. Xavier Cros Verdaguer

* Sr. Narcís Bartis Bosch
* Sr. Lluís Freixa Macià
* Sra. Consol Mas i Torres.
* Sr. Francesc Molina Jiménez

* Excusa assistència el regidor Sr. Jaume Roura i Noguer

Hi assisteix, com a Secretària de la Corporació, la Sra. Maria Grau i Pagès.

L’Alcalde-President obre l’acte públic i es procedeix a tractar els assumptes inclosos a l’ordre del dia .

**1r.- APROVACIO ACTA ANTERIOR.-**

Els membres de la Corporació disposen d’una fotocòpia de l’esborrany de l’acta de la sessió celebrada el dia 26 de maig de 2014, que és aprovada per unanimitat, després d’un debat sobre la redacció del punt núm. 5è en relació al cost del manteniment de la rectoria de Vilavenut. El Regidor Sr. Lluís Freixa manifesta que hi va haver-hi un malentès i per tant retira les frases en les que deia que el grup d’ERC no era transparent.

**2n.- INFORMACIÓ DECRETS D’ALCALDIA**

El Sr. Alcalde dóna compte al Ple de les resolucions d’alcaldia núm. 48 a la 60/2014 . El Ple es dóna per assabentat.

**3r.- INFORMACIONS DE L’ALCALDIA I DEL DESPATX OFICIAL**

Pren la paraula el Sr. Alcalde i dóna compte al Ple de l’última correspondència oficial rebuda, de la que cal destacar:

Escrit de Prodaisa sobre la lectura dels comptadors de l’últim trimestre

Escrit del Consell Català de l’Esport en el que comuniquen que han atorgat una subvenció d’import 7.665,82 € per adaptació i funcionalitat de la Piscina Municipal.

Escrit de l’Ajuntament de Banyoles en relació a l’adjudicació de la concessió demanial d’ús comú especial de la via pública del municipi de Banyoles per a l’explotació d’una activitat econòmica de tren turístic.

Escrit de l’ACM en el que ofereixen els serveis de l’advocat, si s’escau, davant la jurisdicció un contenciosa administrativa.

Escrit del Departament de Govern a Girona en relació a la Llei perimetral d’incendis.

Escrit de Cat Salut sobre unes xerrades del programa d’envelliment.

Escrit de Medi Ambient en relació a l’estalvi energètic

Escrit sobre el número 112 d’emergències.

Seguidament el Sr. Alcalde dóna compte al Ple de les següents informacions:

* Que s’enviarà una carta d’agraïment al Sr. Gorgorió, del Departament de Carreteres, per com han acabat l’obra de la rotonda de la Ctra. de Banyoles a Figueres.
* Que les obres de l’escola van endavant, però hi ha un conflicte en el tema de treure els barracons del pati de l’escola. S’està negociant com fer-ho, ja que l’empresa concessionària el que volia fer era tallar els arbres per treure els barracons, manera que s’ha prohibit totalment.
* Que l’herba del Camp de Futbol Municipal ja punteja. Que els components de l’antiga Junta del Futbol Fontcoberta estan molt contents i tenen la intenció de tornar a portar el futbol a Fontcoberta, si no es pot aquest any, la propera temporada.
* Que tenim un greu problema a la Piscina Municipal, es perden de 15 a 20 mil litres diaris i no sabem on està l’esquerda, des de dintre la piscina no se’n veu cap. S’hi està a sobre però de moment no s’ha solucionat.
* Que s’ha contractat al COIET durant dos dies perquè facin la neteja de carrers, ja que la brigada municipal està molt ocupada en les instal·lacions i canvis degut a l’ampliació de l’escola “Alzina Reclamadora”. També per aquest motiu s’ha retardat l’arranjament de camins rurals.

**4t.- APROVACIÓ PLA D’AUTOPROTECCIÓ DE LA XII TROBADA DE LA GENT GRAN DE LA COMARCA AL LOCAL POLIVALENT DE FONTCOBERTA.**

Elaborat i tramitat el Pla d’Autoprotecció de la XII trobada de la gent gran de la comarca al local polivalent municipal de Fontcoberta, d’acord amb el que determina el Decret 82/2010, de 29 de juny, pel qual s’aprova el catàleg d’activitats i centres obligats a adoptar mesures d’autoprotecció s’aplica, entre altres, a totes les activitats que comprèn el catàleg d’activitats i centres d’interès per a la protecció civil local.

Atesa aquesta disposició i atès l’informe emès pels serveis tècnics del Consell Comarcal del Pla de l’Estany es proposa:

* Homologar el Pla d’autoprotecció de la XII trobada de la gent gran de la comarca al local polivalent de Fontcoberta, redactat pel Consell Comarcal del Pla de l’Estany.
* Enviar l’acord d’aprovació i el PAU a la Direcció General de Protecció Civil per tal que generin el corresponent certificat d’homologació del PAU .

Es sotmet a votació la proposta i s’aprova per unanimitat.

**5è. APROVACIÓ PROPOSTA CONTRACTACIÓ PERSONAL DE LA BRIGADA JOVE.**

El Sr. Alcalde i el regidor de joventut Sr. Carles Pedrola exposen que s’ha presentat, pel Tribunal Qualificador, l’acta del resultat del procés de selecció per a la contractació de personal per a la brigada jove de l’estiu 2014, que va tenir lloc, a la Sala d’Actes de l’Ajuntament, el dia 18 de juny de 2014.

La secretària interventora va emetre informe favorable en relació a la consignació pressupostària per aquest concepte.

Trobada correcta la proposta de contractació, s’aprova per unanimitat, i s’adopten els següents acords:

1.- Aprovar la contractació laboral temporal, mitjançant contracte de serveis, del programa de joventut per tal d’incentivar els joves del municipi per conèixer el món laboral durant els mesos de juliol i agost de 2014, a les propostes seleccionades pel Tribunal Qualificador, presentades per :

* Francesc García Martínez – 1r torn
* Ferran Juncà Juanola – 2n torn

2.- Imputar la despesa a la partida 14.33.22699 del vigent pressupost municipal.

3.- Exposar al perfil del contractant els esmentats contractes.

7è **.- PRECS I PREGUNTES**

Pren la paraula el Sr. Lluís Freixa i pregunta quants litres /hora gasta la màquina de regar del Camp de Futbol Municipal?

El Sr. Alcalde contesta que no ho sap. Que per regar el camp hi estan unes 4/5 hores. Que la màquina està llogada i que ha estat uns 20 dies seguits parada, ja que l’aigua de la pluja ha ajudat molt en aquests últims dies. Quan plou la paren.

Es debat el tema i el regidor Sr. Lluís Freixa vol saber els m3 que aquesta màquina gasta a l’hora.

A continuació continua el Sr. Lluis Freixa i diu que s’haurien de podar els xipressos que hi ha al voltant del dipòsit d’aigua de Melianta.

El Sr. Alcalde diu que no ho sap perquè no hi ha anat, però que ho dirà a Prodaisa, l’empresa concessionària.

I no havent hi més assumptes a tractar ni més precs ni preguntes a formular, el Sr. Alcalde aixeca la sessió a les vint-i-tres hores i per a constància del que s’hi ha tractat i dels acords adoptats, ho certifico i estenc la present acta.

Vist i plau

L’Alcalde La Secretària